苏轼
再游径山
老人登山汗如濯，到山困卧呼不觉。
觉来五鼓日三竿，始信孤云天一握。
（古语云：孤云两角，去天一握。
）平生未省出艰险，两足惯曾行荦确。
含晖亭上望东溟，凌霄峰头挹南岳。
共爱丝杉翠丝乱，谁见玉芝红玉琢。
白云何事自来往，明月长圆无晦朔。
（山有白云峰、明月庵。
）冢上鸡鸣犹忆钦，山前凤舞远征璞。
雪窗驯兔元不死，烟岭孤猿苦难捉。
従来白足傲死生，不怕黄巾把刀槊。
榻上双痕凛然在，剑头一吷何须角。
（以上皆山中故事。
）嗟我昏顽晚闻道，与世龃龉空多学。
灵水先除眼界花，（龙井水洗眼有效。
）清诗为洗心源浊。
骚人未要逃竞病，禅老但喜闻剥啄。
此生更得几回来，従今有暇无辞数。